Krejcir moet na hospitaal oorgeplaas word | Maroela Media
“Ek bevind die kenner, Krejcir se dokter, as geloofwaardig,” het Monama gesê. “Hy het meer as genoeg bewyse verskaf en ek beskou hom daarvolgens as ŉ betroubare getuie.”
Ulrich Roux, Krejcir se regsverteenwoordiger, het Sondag ŉ dringende aansoek voor die hof gebring om Krejcir in ŉ privaat mediese sentrum te laat opneem. Krejcir se dokter, wie se naam weens veiligheidsredes nie genoem mag word nie, beweer dat hy nierversaking kan kry indien hy nie in die hospitaal opgeneem word nie. Hy het gesê Krejcir se beserings stem ooreen met iemand wat aangerand is.
Krejcir is Vrydagaand by sy huis in Bedfordview in hegtenis geneem en beweer hy is daarna met ŉ skokstok geskok en daar is ŉ sak oor sy kop getrek. Intussen het die Onafhanklike Polisie-ondersoekdirektoraat (Opod) gesê Krejcir se bewerings oor sy aanranding sal ondersoek word. Lees meer hier.
Die staat het ŉ staatsdokter en polisiebeampte laat getuig. Volgens die staatsdokter het hy slegs beserings aan Krejcir gesien, wat deur boeie veroorsaak kon word. Monama het gesê die staat se benadering in hierdie geval is “ŉ jammerte”.
“Hulle het meestal op die sigbare kwessies gekonsentreer. Die probleem in hierdie aansoek is nie om te bepaal of die aansoeker aangerand is of nie – dit sal die ondersoekers bepaal. Die hoofrede van die aansoek was om te bepaal of Krejcir dringende mediese sorg benodig.” Hy het gesê Krejcir het volgens die grondwet die reg tot menswaardigheid en mediese behandeling. “Ek vind die aansoeker het ‘n behoorlike saak,” het Monama.
Die respondente, die minister van die polisie, is gelas om die koste van die aansoek te betaal.
Krejcir en ŉ ander persoon het ook vlugtig in die hof verskyn op aanklagte van poging tot moord en ontvoering. ŉ Datum vir sy borgtogverhoor is tydens die verskyning bespreek. Die klagtes hou verband met ŉ beweerde aanranding in Junie.
O genade!!!! Nog ‘n Jackie Selebi en Shabir Shaik…
Wie betaal vir hierdie bevoorregte private behandeling ? n gevangene is mos staatseiendom ?
Hulle gaan dik handskoene nodig hê vir hierdie kalant.